Merknad til Prop. 1 S (2020-2021) Arbeids- og sosialdepartementet 16. oktober 2020

Funksjonshemmedes Fellesorganisasjon (FFO)

**Kap. 2670 Alderdom, post 73 Særtillegg, pensjonstillegg mv. Alderspensjon til uføre**

FFO ble svært skuffet da vi leste at regjeringen allerede nå har konkludert med at de ikke vil foreslå en utviding av skjermingsordningen for levealdersjusteringen i alderspensjonen til uføre. Det er beklagelig om nye årskull av uføre alderspensjonister ikke skal gis et skjermingstillegg for effekten av levealdersjusteringen. Selv om saken har vært på høring, så hadde vi forventet at regjeringen avventet denne beslutningen i påvente av Pensjonsutvalgets innstilling knyttet til innretningen av uføres alderspensjon. Regjeringen burde i det minste foreslått å utvide ordningen med skjermings-tillegget som gir en delvis skjerming mot levealdersjusteringen, til årskullene født i 1954 og 1955. På den måten ville Stortinget hatt Pensjonsutvalgets utredning som saksgrunnlag i 2022, før man vurderte et vedtak om en utvidet ordning for årskullene fra 1956 og senere.

Ønsket om innstramning i uføres alderspensjon fikk stor oppmerksomhet i fjor høst og vinter, i forbindelse med at regjeringen la frem høringsnotatet med forslag om ikke lenger å delvis skjerme uføre alderspensjonister for effekten av levealdersjusteringen. Vi viser til FFOs høringssvar til Arbeids- og sosialdepartementet i sakens anledning. Vi argumenterte for at det er rimelig og sosialt at uføre alderspensjonister skjermes for effekten av levealdersjusteringen. Mange av hørings-instansene deler vårt syn på saken.

Ordningen med delvis skjerming mot virkningen av levealdersjusteringen tar hensyn til at dette er syke mennesker som ikke har samme mulighet som arbeidsføre til selv å kompensere for en levealdersjustert alderspensjon. Det er også strukturelle hindringer i pensjonssystemet mot at uføre kan bedre sin fremtidige pensjonsutbetaling. Med full virkning fra 1963-kullet, vil uføretrygdede kun gis opptjening til alderspensjon fram til 62 år. Slik mister de hele 5 års opptjening til pensjonen, og av den grunn er det rimelig med en skjerming mot redusert pensjon på grunn av levealdersjusteringen.

Vi mener at fremstillingen fra departementet i høringsnotatet av pensjonsutbetalinger til arbeidsføre fra folketrygden, både når det gjelder pensjon før og etter 67 år, ikke er noen god indikasjon på den reelle økonomiske levekårssituasjonen og pensjonsnivået til denne gruppen. I tillegg har mange arbeidsføre alderspensjonister fortsatt inntekt fra arbeid etter de er 62 år. Vi påpekte også i høringen at utviklingen som viser en reduksjon i andelen eldre uføretrygdede, ikke gir noen indikasjon på at flere i framtiden vil fremsette krav om uføretrygd eller innvilges uføretrygd - selv om det kunne gi en gunstigere alderspensjon.

*FFO ber derfor komiteen om å gå imot regjeringens beslutning om ikke å foreslå en utviding av dagens skjermingsordning for uføre alderspensjonister til å gjelde nye årskull.*

*FFO ber om at komiteen primært fremmer et forslag om at dagens skjermingsordning for uføre alderspensjonister, med skjermingstillegget som gir en delvis skjerming mot levealdersjusteringen, utvides til å gjelde nye årskull født i 1954 og senere.*

*Sekundært ber FFO komiteen om å foreslå å utvide dagens skjermingsordning for uføre alderspensjonister til å gjelde årskullene født 1954 og 1955, og at Stortinget i 2022 etter at Pensjonsutvalgets arbeid er avsluttet, vurderer en utvidelse til årskullene fra 1956 og senere.*

**Kap. 605 Arbeids- og velferdsetaten. Et styrket NAV og bedre rettssikkerhet for brukerne**

EØS-skandalen har medført store og vonde belastninger for berørte brukere og ofre. NAV og Arbeids- og sosialdepartementet har et hovedansvar for feiltolkningen av EØS-regelverket, og granskningsutvalget[[1]](#footnote-2) konkluderer med at NAV er hovedansvarlig for feilpraktiseringen av folke-trygdens oppholdskrav ved reiser i EØS-området. Det er positivt at Arbeids- og sosialdepartementet har gitt Arbeids og velferdsdirektoratet i oppdrag å følge opp anbefalingene fra granskningsutvalget.

Rapporten peker blant annet på alvorlige svakheter i NAVs organisering og organisasjonskultur. FFO mener at alle ledd og nivå i NAV må gjennomgås for å endre organisasjonskulturen, og ikke bare de deler av organisasjonen som kan knyttes til EØS-saken. I tillegg må behovet for økt kompetanse i NAV-forvaltningen løftes, også vurdert opp mot behov for ressurser og fagkompetanse på områder som ikke er gransket av utvalget. I organiseringen av NAV vil vi spesielt påpeke behovet for bedre systemer for internkontroll og kvalitetssikringssystemer, og at det må opprettes en reell to-instansbehandling av klagesaker slik forvaltningsloven krever.

Brukerne må få økt bistand til å ivareta sine rettigheter på NAVs ansvarsområder. Vi henviser til Granavolden-plattformen og at regjeringen vil utrede etablering av et NAV-ombud som en del av de fylkesvise pasient- og brukerombudene. FFO synes derfor det var underlig at regjeringspartiene og FrP[[2]](#footnote-3) i våres gikk inn for at et NAV-ombud best kan fungere som en ordning under Stortingets ombudsmann for forvaltningen (Sivilombudsmannen), før dette er utredet. FFO mener en slik ombudsordning vil fungere bedre om den etableres som en ordning med NAV-ombud lik den som eksisterer i helsesektoren, etter modell av pasientombudene.

*FFO ber komiteen styrke arbeids- og velferdsetaten slik at man får utviklet en forvaltningskultur og organisering som bedre sikrer brukernes ivaretakelse og rettssikkerhet, samt en god og tilstrekkelig oppfølging av granskningsutvalgets anbefalinger.*

*FFO ber om at Stortingets vedtak om å etablere en NAV-ombudsordning blir realisert i 2021, samtidig ber vi om at ordningen innrettes etter modell av pasientombudene som eksisterer i helsesektoren.*

*FFO ber komiteen støtte de styrkingene av NAV som regjeringen foreslår, i tillegg ber vi om ytterligere styrking ved at det ikke legges inn noe ABE-kutt for NAV på 61 mill. kroner i 2021.*

**Kap. 634 Arbeidsmarkedstiltak. Sysselsetting av utsatte grupper i arbeidsmarkedet**

FFO har det siste halve året, som resten av samfunnet, vært svært bekymret for alle arbeidstakerne som er blitt permittert eller mistet arbeidet sitt på grunn av koronakrisen. Heldigvis har arbeids-ledigheten nå begynt å gå ned, og vi håper virkelig den gradvise nedgangen fortsetter.

Samtidig frykter FFO at gruppene som allerede strevde med å komme inn i arbeidslivet før Norge stengte ned i mars, er ekstra sårbare i et endret arbeidsmarked. Departementet peker også på i Proposisjonen at flere analyser har vist at koronakrisen har rammet utsatte grupper hardest når det gjelder sysselsettingen. I tillegg underbygger nye AKU tall at personer med funksjonsnedsettelse det siste året har hatt vanskeligere med å komme i jobb enn tidligere år. Sysselsettingen blant de som oppgir å ha en funksjonshemming har hatt nedgang på over 3 prosentenheter til 40 pst fra 2. kvartal 2019 til 2. kvartal 2020, etter å ha ligget jevnt på om lag 43 pst fra midten av forrige tiår. For befolkningen i alt var nedgangen på 0,7 pst i samme periode.

Det er svært viktig å motvirke at ledigheten ikke «biter seg fast», og at tiltak som vil nå inkluderingsdugnadens målgrupper styrkes ekstra. FFO opplever at regjeringen følger forholdsvis godt opp når det gjelder arbeidsmarkedstiltak i budsjettforslaget for 2021.

Det er bra at det foreslås å øke i budsjettet med 50 mill. kroner i 2021 til individuell jobbstøtte. Det er i tillegg positivt at det foreslås en bevilgning som vil gi om lag 300 nye VTA-plasser, og at utviklings- hemmede er en prioritert gruppe ved inntak på VTA-plasser. Vi ber samtidig om at det i kapittel 634 avsettes tilstrekkelig med midler slik at flere personer med nedsatt arbeidsevne kan være i jobb med midlertidig eller varig lønnstilskudd. Ellers merker vi oss at departementet peker på at:

*«Innsatsen under inkluderingsdugnaden må ses i sammenheng med andre tiltak og satsinger for målgruppene, herunder strategi (2020–2030) og handlingsplan (2020–2025) for likestilling av mennesker med funksjonsnedsettelser.*» (Prop. 1 S (2020-2021), side 90.)

Det er av stor betydning for FFOs målgrupper at arbeids- og sosialkomiteen ser behovet for å øke innsatsen for et likestilt arbeidsliv for personer med funksjonsnedsettelse. Norsk lovgiving bør styrkes i tråd med CRPD, og krav om universell utforming av arbeidsplasser bør inn i likestillings- og diskrimineringsloven. I dette inngår en mye større innsats for å bygge ned IKT-barrierer for arbeidstakere med funksjonsnedsettelse. Det haster å få på plass universelt utformede IKT-løsninger både i offentlige og private virksomheter, slik at flere kan delta i arbeidslivet. Dette er likestillings-tiltak som krever ekstra og målrettede bevilgninger i budsjettet.

*FFO ber komiteen støtte de foreslåtte styrkingene av budsjettet under kapittel 634, og vi ber om at komiteen i tillegg foreslår bevilgninger for å innfri krav om universelt utformede arbeidsplasser og fjerning av IKT-barrierene i arbeidslivet.*

**Kap. 2661, Post 75 Bedring av funksjonsevnen, hjelpemidler. Barnebriller**

Nye retningslinjer for ordningen Briller til behandling og/eller forebygging av amblyopi trådte i kraft fra 1. mars 2020. De nye retningslinjene gjelder for stønad til briller til barn som trenger behandling for og/eller forebygging av amblyopi, som er en tilstand hvor synet er dårligere på det ene øyet. Det kan få konsekvenser for synet hvis barnet ikke får briller.

FFO og Norges Blindeforbund er svært kritiske til at NAV som hovedregel ikke gir barn støtte etter at de har fylt 10 år. Dermed risikerer de over 10 år som er sterkt langsynte og trenger dyre briller til skolearbeid, lek og idrett å miste støtten. Da vil foreldrenes lommebok avgjøre om disse kan få de brillene de trenger fremover, der NAV tidligere har dekket disse. Dette er FFO svært kritisk til. Vi mener at de nye satsene ikke dekker inn kostnadene til gode og funksjonelle briller for alle som har et behandlingsbehov. Dette mener vi er svært uheldig.

*FFO ber komiteen be regjeringen om å reversere kuttene på 192,8 mill. kroner i ordningen Briller til behandling og/eller forebygging av amblyopi.*

*FFO ber komiteen be regjeringen om å utrede muligheten for en utvidelse av ordningen Briller til behandling og/eller forebygging av amblyopi til å gjelde alle barn som trenger briller.*

**Kap. 2661, Post 79 Aktivitetshjelpemidler til personer over 26 år**

En ordning med aktivitetshjelpemidler for personer over 26 år ble innført fra 1. juli 2014 som en rammestyrt ordning. Ordningen har blitt bedre kjent og dette har gitt seg utslag i økte utgifter, slik at etterspørselen de siste årene har oversteget budsjettrammen.

For at flere personer som oppfyller vilkårene for ordningen kunne få tildelt aktivitetshjelpemidler i 2020, ble bevilgningen økt med 48 mill. kroner fra 52 til 100 mill. kroner i forbindelse med Revidert nasjonalbudsjett 2020.

I budsjettet for 2021 foreslås det en økning i rammen med 30 mill. kroner som en midlertidig bevilgningsøkning og en totalbevilgning på 83,7 mill. kroner. Med bakgrunn i økningen fra 52 til 100 mill. kroner i 2020 mener vi at potten er alt for liten, og den går tom tidligere hvert år. Det haster derfor med å få på plass en økning av post 79 aktivtetshjelpemidler i tråd med behovet, som er større enn foreslått i budsjettet, slik at funksjonshemmede kan delta i aktiviteter og fysisk aktivitet.

*FFO ber primært komiteen sikre at personer over 26 år får tilgang til aktivitetshjelpemidler ved å sørge for at ordningen blir en del av en overslagsbevilgning, på linje med andre hjelpemidler.*

*FFO ber sekundært om at rammen i post 79 økes til 110 mill. kroner.*

**Kap. 352, post 21. Handlingsplan for likestilling av personer med funksjonsnedsettelser**

I tillegg til å ha ansvar for en arbeidsmarkedspolitikk som sikrer likestilling for personer med funksjonsnedsettelse, forventer FFO at komiteen er pådrivere til å gjennomføre en helhetlig likestillingspolitikk for denne gruppen. Vi tenker her spesielt på budsjettansvaret komiteen har for Kap. 352, post 21 og oppfølging av handlingsplanen for likestilling av personer med funksjons-nedsettelse.

FFO er skuffet over at regjeringen ikke setter av flere midler i statsbudsjettet for 2021 til gjennomføring av handlingsplan for likestilling av personer med funksjonsnedsettelser. FN-komiteen for rettighetene til mennesker med nedsatt funksjonsevne (CRPD-komiteen) kritiserte i fjor Norge for systematiske menneskerettighetsbrudd mot funksjonshemmede. Det er derfor på høy tid å gjøre noe for at funksjonshemmede blir sett på som likestilte borgere, og ikke pasienter og brukere. Dette krever tydelige ambisjoner, systematisk og langsiktig arbeid, og bevilgning av midler til å nå målene.

*FFO ber komiteen øke bevilgningen til handlingsplanen for likestilling av personer med funksjonsnedsettelse.*

**Arbeids- og sosialkomiteens ansvarsområde for politikk overfor personer med nedsatt funksjonsevne og Veikart universelt utformet nærskole 2030**

Norge har tilsluttet seg FNs bærekraftmål, og skal *«Sikre inkluderande, rettferdig og god utdanning og fremme moglegheiter for livslang læring».* Norge har også vedtatt FN-konvensjonen om funksjonshemmedes rettigheter, der tilgang til skolebygg er en av forpliktelsene. Det er diskriminerende at mange skoler er ikke tilgjengelige for elever med funksjonsnedsettelse. Universell utforming sikrer inkludering og gode læringsbetingelser for denne gruppen, men gir også gode gevinster for andre elever. CRPD-komiteen slår i sine merknader til Regjeringen fast (mai 2019):

*«Regjeringen må innføre forskrifter for å fastsette tidsfrister og konkrete tiltak med øremerket finansiering for universell utforming av eksisterende bygninger, som prioriterer grunnskole og videregående skole (…).»* (I henhold til Artikkel 9, Tilgjengelighet)

Universell utforming er en helt sentral strategi for inkludering og bærekraft. I 2017 lanserte Bufdir «Veikart Universelt utformet nærskole 2030», på oppdrag fra BLD[[3]](#footnote-4). Oslo Economics har dokumentert at det er samfunnsøkonomisk lønnsomt å følge Veikartet[[4]](#footnote-5). Ved behandling av Meld. St. 6 (2019-2020) «Tett på», støttet en enstemmig utdannings- og forskningskomité veikartet og målet om universell utforming av skolebygg.

Regjeringen vil fremme universell utforming der utfordringene er størst, men kommer ikke med verken tiltak eller midler. Konsekvensen er fortsatt diskriminering. FFO mener en satsing på skole setter hjulene i gang i koronakrisen, med resultat en skole for alle.

*FFO ber derfor komiteen om å sikre at alle barn kan gå på nærskolen ved å realisere Veikartet og sette av kr 200 mill. kroner i friske midler for å stimulere kommunene, øremerket universell utforming av eksisterende skoler.*

*I tillegg ber FFO komiteen be regjeringen å lage en forskrift med tidsfrist 2030 for oppgradering av skolebygg (PBL § 31-4) og gi føringer om at funksjonshemmedes organisasjoner involveres i arbeidet.*

1. FFO viser også til vårt høringssvar fra 21.09.2020 om NOU 2020:9 Blindsonen (granskningsutvalgets rapport). [↑](#footnote-ref-2)
2. Jfr. Vedtak 572, hvor Stortinget ber presidentskapet om å endre mandatet for utvalget som utreder Stortingets kontrollfunksjoner (Harberg-utvalget) slik at utvalget vurderer og kommer med forslag til etableringen av et NAV-ombud i tråd med merknadene fra stortingsflertallet i Innst. 254 S (2019-2020). [↑](#footnote-ref-3)
3. https://bibliotek.bufdir.no/BUF/101/Veikart\_Universelt\_utformet\_naerskole\_2030.pdf [↑](#footnote-ref-4)
4. https://osloeconomics.no/6709 [↑](#footnote-ref-5)